মিয়ানমার ও বাংলাদেশের ওপর দিয়ে কলকাতার সঙ্গে বুলেট ট্রেন সার্ভিস চালুর পরিকল্পনা করছে চীন।
এনডিটিভির এক প্রতিবেদনে জানানো হয়, কলকাতায় চীনের কনসাল জেনারেল মা ঝানউ বুধবার এক সম্মেলনে তার দেশের এই পরিকল্পনার কথা তুলে ধরেন।
তিনি বলেন, যদি এই রেল সেবা চালু করা যায় তাহলে এর ফলে মাত্র কয়েক ঘণ্টায় কুনমিং প্রদেশ থেকে কলকাতায় পৌঁছানো সম্ভব।
তিনি আরও বলেন, দুই হাজার ৮০০ কিলোমিটারের এই প্রকল্পের আওতায় মিয়ানমার এবং বাংলাদেশ যথেষ্ট সুবিধা পাবে। তিনি বলেন, এই রুটে আমাদের অনেক প্রতিষ্ঠান রয়েছে। এর ফলে দেশগুলোর মধ্যে অর্থনৈতিক উন্নতির সম্ভাবনা আরও বাড়বে।
ঝানউ বলেন, এই রেল সেবার লক্ষ্য বাংলাদেশ- চীন-ভারত-মিয়ানমারের (বিসিআইএম) মধ্যে বাণিজ্য বাড়ানো। আর কলকাতা থেকে কুনমিং পর্যন্ত ইতিহাসের সেই সিল্ক রুট পুনরুদ্ধারে চীন বদ্ধপরিকর বলেও সংবাদ সম্মেলনে জানান তিনি।